钦定古今图书集成/明伦汇编/氏族典/第629卷 > 《元史》 > 石抹孛迭儿
## 钦定古今图书集成/明伦汇编/氏族典/第629卷 > 《元史》 > 石抹孛迭儿

按《元史石抹孛迭儿传》：“孛迭儿，契丹人。父桃叶儿，徙
霸州。孛迭儿仕金，为霸州平曲水寨管民官木华黎
率师至霸州，孛迭儿迎降，木华黎察其智勇，奇之，擢
为千户，从平高州。乙亥，授左监军，佩金符，与北京都
元帅吾也儿分领锦州红罗山，北京东路汉军二万。
又从夺忽阑暗里必徇地山东、大名。比至洺州，城守”
甚坚，师不得进。孛迭儿不避矢石，率众先登，遂拔之。
丁丑，从平益都、沂、密、莱、淄。戊寅，从定太原、忻、代、平阳、
吉、隰、岢岚、汾、石、绛州、河中、潞、泽、辽、沁。辛巳，木华黎承
制，升孛迭儿为龙虎卫上将军、霸州等路元帅，佩金
虎符，以黑军镇守固安水寨。既至，令兵士屯田，且耕
且战，披荆棘，立庐舍，数年之间，城市悉完，为燕京外
蔽。庚寅，朝太宗于行在所，赐金符。辛卯，从国王塔思
征河南。癸巳，从讨万奴于辽东，平之。孛迭儿始从征
伐，及后为将，大小百战，所至有功。年七十，以疾卒于
官。子纠查剌、查茶剌。